****

 **დანართი N1**

**სტუდფესტი 2025-ის სპორტული, კულტურული და საგანმანათლებლო/ შემეცნებითი აქტივობები**

 **დებულება**

**რეგულირების სფერო და ძირითადი პრინციპები**

**1**. წინამდებარე დებულება აწესრიგებს ა(ა)იპ საქართველოს სტუდენტური ორგანიზაციების ასოციაციის (შემდგომ - “სოა”) მიერ განსახორციელებელი “სტუდფესტი 2025”-ის (შემდგომ - “ფესტივალი”) მიზნებს, ფესტივალის მიმართულებებს, მათ პრინციპებს, განხორციელების მეთოდოლოგიას, მონაწილეთა რეგისტრაციასა და უსაფრთხოებასთან დაკავშირებულ წესებს, მონაწილეთა შეფასებასა და დაჯილდოებასთან დაკავშირებულ საკითხებს, გადაწყვეტილების გასაჩივრების წესს, ქცევის ზოგად წესებსა და სხვა თანმდევ პირობებს.

2. ფესტივალი ჩატარდება კანონიერების, სამართლიანობის, გამჭვირვალობის, თანასწორობის, ობიექტურობის, მიუკერძოებლობის, კოლეგიალურობის, კორექტულობის, თავისუფალი და ჯანსაღი კონკურენციის, რაციონალურობის, ანგარიშვალდებულებისა და დამოუკიდებლობის პრინციპების დაცვით.

**ფესტივალის მიზანი**

სტუდფესტის მიზანია, ახალგაზრდებს მიეცეთ შესაძლებლობა, გამოხატონ საკუთარი თავი, გააზიარონ თავიანთი უნარები და ნიჭი, ხოლო, ამავე დროს, აქტიურად შეიტანონ წვლილი პოზიტიურ ცვლილებებში, რომლებიც ემსახურება ახალგაზრდების სრულფასოვან განვითარებას; ახალგაზრდების ინტერესებისა და საჭიროებების გათვალისწინებით მათი ცნობიერების დონის ამაღლების ხელშეწყობას; ახალგაზრდების შესაძლებლობების განვითარებას, სტუდენტებში სპორტული აქტივობების მიმართ ინტერესის გაზრდას, მათი ფსიქიკური ჯანმრთელობის გაუმჯობესებას; ახალგაზრდებს შორის კულტურული და შემოქმედებითი იდეების გავრცელებასა და უნარების განვითარების ხელშეწყობას, ინტერაქტიული აქტივობების საშუალებით სტუდენტების პროფესიული და ინტელექტუალური უნარების განვითარება, გუნდის მუშაობის, კრიტიკული აზროვნებისა და ინოვაციური იდეების წარმოსახვის ხელშეწყობა, ერთიანი სივრცის შექმნას, სადაც სტუდენტები შეძლებენ ურთიერთობას, გამოცდილების გაზიარებას და ახალი ცოდნის მიღებას.

**ფესტივალის მიმართულებები**

**კულტურის მიმართულება**

1. **კულტურის კომპონენტის განხორციელების აუცილებლობის დასაბუთება**

ფესტივალის კულტურის მიმართულება მიზნად ისახავს ახალგაზრდებში კულტურის, მუსიკისა და ხელოვნების მიმართ ინტერესის გაღრმავებას და მათი შემოქმედებითი შესაძლებლობების მაქსიმალურ გამოვლენას. აღნიშნული მიმართულება ქმნის სივრცეს, სადაც სტუდენტები შეძლებენ წარმოაჩინონ და განივითარონ შემოქმედებითი ნიჭი და უნარები.

ფესტივალის კულტურული მიმართულების ფარგლებში სტუდენტებს შესაძლებლობა მიეცემათ, მონაწილეობა მიიღონ ისეთ მრავალფეროვან კონკურსებში, როგორიცაა: ქართული ხალხური ცეკვების კონკურსი, ქართული ხალხური სიმღერის კონკურსი, თანამედროვე ცეკვების კონკურსი, თანამედროვე სიმღერის კონკურსი (სოლო, დუეტები), მუსიკალური ბენდების კონკურსი, ქართული ლიგა.

* ქართული ხალხური ცეკვებისა და სიმღერების კონკურსები ხელს შეუწყობს ქართული იდენტობის გაღვივებასა და ახალგაზრდებში მის პოპულარიზაციას. თანამედროვე ცეკვების და სიმღერის დუეტების კონკურსები კი, ხელს შეუწყობს სტუდენტების შემოქმედებით თვითგამოხატვას, თანამედროვე მუსიკისა და ცეკვის მიმართ ინტერესის გაძლიერებასა და კულტურული მრავალფეროვნების წახალისებას. თანამედროვე სიმღერის სოლო კონკურსი და მუსიკალური ბენდების კონკურსი საშუალებას აძლევს ახალგაზრდებს, საკუთარი მუსიკალური ნიჭი გამოავლინონ ინდივიდუალურად ან ჯგუფურად, აგრეთვე მოხდეს მათი შემოქმედების ფართო საზოგადოებისათვის წარმოჩენა და მუსიკალური კარიერისათვის დამატებითი შესაძლებლობის მიცემა.
* „ქართული ლიგა“ წარმოადგენს ინტელექტუალურ-გასართობ შეჯიბრებას, რომელიც აერთიანებს იუმორს, კრეატიულობას და გუნდურ მუშაობას. ეს არის აქტივობა, რომელიც მონაწილეებს აძლევს შესაძლებლობას, განავითარონ კომუნიკაციისა და კრიტიკული აზროვნების უნარები.

ფესტივალის კულტურული მიმართულება ფესტივალს გახდის უფრო მრავალფეროვანს, ინკლუზიურსა და შთამაგონებელს.

1. **კულტურული მიმართულების აქტივობების ჩატარების პრინციპები**

ფესტივალის კულტურული მიმართულება ჩატარდება გამჭვირვალობის, თანასწორობის, უსაფრთხოების და ჯანმრთელობის დაცვის და პროფესიონალური ორგანიზების პრინციპების დაცვით.

1. **განსახორციელებელი კონკურსები:**
* ქართული ხალხური ცეკვების კონკურსი;
* ქართული ხალხური სიმღერის კონკურსი;
* თანამედროვე ცეკვების კონკურსი;
* თანამედროვე სიმღერის სოლო შემსრულებლის კონკურსი;
* თანამედროვე სიმღერის დუეტების კონკურსი;
* მუსიკალური ბენდების კონკურსი;
1. **რეგისტრაცია და მონაწილეობის პირობები**

კულტურული მიმართულების კონკურსებში მონაწილეობა შესაძლებელია უმაღლესი/პროფესიული საგანმანათლებლო დაწესებულების ხელმძღვანელი პირის ოფიციალური წარდგინებით.

საგანმანათლებლო დაწესებულება ვალდებულია, ოფიციალური ფორმით წარმოადგინოს კულტურული მიმართულების აქტივობებში მონაწილე სტუდენტთა სია კულტურული მიმართულების ღონისძიებების შესაბამისად, რომელსაც თან უნდა ერთვოდეს:

* ცნობა სტუდენტის აქტიური სტატუსის შესახებ;
* სარეგისტრაციო ფორმა;
* კულტურული მიმართულების აქტივობის შესაბამისად, რეპერტუარი და ტექნიკური საჭიროებების ჩამონათვალი.

მონაწილეთა რეგისტრაცია ხდება საგანმანათლებლო დაწესებულების მიერ მითითებული დოკუმენტაციის ელექტრონულ ფოსტაზე (studfest2025.geo@gmail.com ) გამოგზავნის გზით.

უმაღლესი/პროფესიული საგანმანათლებლო დაწესებულების მიერ კულტურული მიმართულების თითოეულ ღონისძიებაში წარმოდგენილი უნდა იყოს მხოლოდ ერთი საკონკურსო ნომერი (ანსამბლის შემთხვევაში წევრთა რაოდენობას ინდივიდუალურად განსაზღვრავს სასწავლო დაწესებულება).

იმ შემთხვევაში, თუ მოხდა კონკურსში მონაწილე სტუდენტის ჩანაცვლება, უმაღლესი საგანმანათლებლო/პროფესიული დაწესებულების პასუხისმგებელმა პირებმა ღონისძიების გამართვამდე არაუგვიანეს 2 დღისა უნდა წარმოადგინონ შესაბამისი ინფორმაცია და ამ დებულებით გათვალისწინებული დოკუმენტაცია ჩანაცვლებულ პირთან დაკავშირებით.

ღონისძიების დღეს მონაწილეები უნდა გამოცხადდნენ გენერალურ რეპეტიციაზე საორგანიზაციო ჯგუფის მიერ დადგენილ დროს. მონაწილეებმა უნდა წარმოადგინონ პირადობის დამადასტურებელი დოკუმენტი.

მონაწილის/ანსამბლის მიერ კონკურსზე 15 წუთზე მეტი ხნით დაგვიანებისა ან/და გამოუცხადებლობის შემთხვევაში, მონაწილეს/ანსამბლს ეთვლება ავტომატური დისკვალიფიკაცია.

1. **შეფასების წესი და კრიტერიუმები**

კონკურს(ებ)ში გამარჯვებულების გამოავლენს პროფესიონალი ჟიური. კონკრეტული კულტურული სახეობის სპეციფიკისა და მონაწილეთა რაოდენობის გათვალისწინებით განისაზღვრება ჟიურის წევრთა შესაბამისი რაოდენობა.

მონაწილეთა შეფასება განხორციელდება დებულებით განსაზღვრული პრინციპებისა და კრიტერიუმების შესაბამისად.

კულტურული ნომრებისთვის განისაზღვრება შემდეგი შეფასების კრიტერიუმები:

კრეატიულობა – რამდენად ორიგინალურია ნამუშევარი.

ტექნიკური ოსტატობა – შესრულების ხარისხი და სირთულე.

ემოციური გავლენა – რამდენად ძლიერია გავლენა მაყურებელზე.

კომპოზიცია და მთლიანობა – იდეის სრულყოფილად გადმოცემა.

პრეზენტაციის ხარისხი – ნამუშევრის წარმოდგენის ფორმა და ესთეტიკა.

**შეფასდება:**

* ტექნიკა და შესრულების სისუფთავე
* ქორეოგრაფიული სირთულე და სიზუსტე
* სცენური გამომსახველობა და ემოცია
* ქართული ცეკვის ტრადიციების დაცვა
* კოსტიუმისა და მუსიკალური გაფორმების შესაბამისობა

კულტურული მიმართულების ფარგლებში არსებული ღონისძიებები ჩატარდება ერთ ტურად.

1. **უსაფრთხოების ზომები და სამედიცინო უზრუნველყოფა**

ყველა მონაწილე ვალდებულია, დაემორჩილოს ფესტივალის უსაფრთხოების წესებს და ორგანიზატორის მითითებებს.

1. **ქცევის კოდექსი და დისციპლინური ზომები**

ყველა მონაწილე, ორგანიზატორი, ჟიურის წევრი და გულშემატკივარი ვალდებულია დაიცვას ეთიკის, სამართლიანობის, ობიექტურობისა და ურთიერთპატივისცემის პრინციპები.

აგრესიული, დისკრიმინაციული, შეურაცხმყოფელი ან არაეთიკური ქცევა შეიძლება გახდეს მონაწილეობის შეჩერების ან/და დისკვალიფიკაციის საფუძველი.

ჟიურის ან ორგანიზატორების გადაწყვეტილებების მიმართ უპატივცემულობამ ან აგრესიამ შეიძლება გამოიწვიოს როგორც ინდივიდუალური სანქციები, ასევე დისკვალიფიკაცია.

ამ პუნქტით გათვალისწინებულ შემთხვევაში, გადაწყვეტილებას იღებს ფესტივალის საორგანიზაციო კომიტეტი.

1. **დაჯილდოება და პრიზები**

თითოეული კონკურსის გამარჯვებულებს გადაეცემათ სიგელები და ფულადი ჯილდოები.

შესაძლებელია, ასევე დაწესდეს ინდივიდუალური ნომინაციები.

დაჯილდოების ცერემონია გაიმართება ფესტივალის ფარგლებში, რისი შემდეგაც შედეგები გამოქვეყნდება ოფიციალურ ვებ-გვერდსა და სოციალურ ქსელებში.

1. **გასაჩივრების წესი**

თუ რომელიმე მონაწილეს ან ანსამბლს აქვს პრეტენზია ჟიურის ან ორგანიზატორის გადაწყვეტილების მიმართ, მას აქვს უფლება, გაასაჩივროს გადაწყვეტილება.

მონაწილეს აქვს საშუალება, საორგანიზაციო კომიტეტს მიმართოს საჩივრით თითოეული საკონკურსო დღის დასრულებიდან 24 საათის განმავლობაში.

აპელაციასთან დაკავშირებით საბოლოო გადაწყვეტილებას იღებს საორგანიზაციო კომიტეტი შესაბამისი მიმართულების ჟიურისთან ერთად.

1. **ექსტრემალური პირობები და გაუთვალისწინებელი შემთხვევები**

ფესტივალის ორგანიზატორების გადაწყვეტილებით, კულტურული მიმართულების აქტივობები შეიძლება შეიცვალოს ან გაუქმდეს ისეთი გაუთვალისწინებელი გარემოებების გამო, როგორებიცაა:

* მონაწილეთა არასაკმარისი რაოდენობა;
* ტექნიკური გაუმართაობა (ინვენტარის, ტექნიკური აღჭურვილობის ან დარბაზის გაუმართაობა);
* უსაფრთხოების რისკები (ექსტრემალური სიტუაციები, ჯანმრთელობის საფრთხეები და ა.შ.).

მსგავსი სიტუაციების შემთხვევაში, ორგანიზატორები აცნობებენ პასუხისმგებელ პირებს ცვლილებების შესახებ და შესაძლებლობის ფარგლებში, უზრუნველყოფენ ღონისძიების განხორციელების ალტერნატიული გზების მოძიებას.

აგრეთვე, მონაწილე უნივერსიტეტებს წინასწარ, არაუგვიანეს 2 დღისა ეცნობებათ ღონისძიების თარიღის ან/და ლოკაციის ცვლილების შესახებ.

1. **მედია გაშუქება და მონაწილეთა თანხმობა**

კონკურსის მსვლელობისას, შესაძლებელია, განხორციელდეს ფოტო და ვიდეო გადაღება, აგრეთვე პირდაპირი ტრანსლაცია.

მონაწილეები, რეგისტრაციის გავლით, ავტომატურად ეთანხმებიან, რომ მათი პერსონალური მონაცემების დამუშავება, მათ შორის ფოტო/ვიდეო მასალის გამოყენება ფესტივალის მედია და მარკეტინგულ მასალებში ფესტივალის საორგანიზაციო კომიტეტის მიერ.

თუ რომელიმე მონაწილეს არ სურს, მის შესახებ არსებული მონაცემების დამუშავება (ფოტო/ვიდეო გადაღება), ასეთი მოთხოვნით საორგანიზაციო კომიტეტს უნდა აცნობოს წინასწარ.